เดินหน้าตรวจสอบ คุมเข้มห้องเย็น กันลักลอบเคลื่อนย้ายซากสุกรเข้มงวดต่อเนื่อง
นายสัตวแพทย์สรวิศ ธานีโต อธิบดีกรมปศุสัตว์ เปิดเผยว่า กรมปศุสัตว์ได้มีมาตรการในการดำเนินการมาอย่างเข้มงวดต่อเนื่องในการตรวจสอบและการนำเข้า ส่งออก หรือนำผ่านราชอาณาจักรซึ่งสัตว์ หรือซากสัตว์ ต่อเนื่อง จากรายงานผลการปฏิบัติประจำวันที่ 1 กันยายน 2565 กองบังคับการสอบสวนกลาง ขอหมายค้นเข้าตรวจสอบสถานที่จัดเก็บซากสุกร ร่วมกับกำลังเจ้าที่กรมปศุสัตว์ โดยชุดปฏิบัติการพิเศษพญาไท ตรวจสอบห้องเย็น จำนวน 3 แห่ง ที่อำเภอเมือง จังหวัดนครปฐม ห้องเย็นแห่งแรก ได้ตรวจสอบใบอนุญาตการประกอบการและตรวจสอบจำนวนหมูในห้องเย็นทั้งหมดมีจำนวน 134,000 กิโลกรัม จึงได้ทำการอายัดเนื้อสุกรจำนวน 11,641 กิโลกรัมทั้งหมด และได้เก็บตัวอย่างชิ้นส่วนสุกร ส่งตรวจวิเคราะห์ห้องปฎิบัติการ ห้องเย็นแห่งที่สอง ตรวจสอบใบอนุญาตการประกอบการถูกต้อง ตรวจสอบจำนวนหมูในห้องเย็นทั้งหมดตามบัญชีมีจำนวน 142,000 กิโลกรัม และตรวจสอบใบเคลื่อนย้าย (ร.3) ผลถูกต้องครบตามจำนวน 142,000 กิโลกรัม และเก็บตัวอย่างชิ้นส่วนสุกรต้องสงสัย ส่งตรวจวิเคราะห์ห้องปฏิบัติการจำนวน 4 ชิ้น จำนวน 2 ตัวอย่าง และห้องเย็นแห่งที่สาม ผลตรวจสอบใบอนุญาตการประกอบการถูกต้อง ได้ตรวจสอบจำนวนหมูในห้องเย็นทั้งหมดตามบัญชีมีจำนวน 300,000 กิโลกรัม ผลตรวจสอบใบเคลื่อนย้าย (ร.3) ถูกต้องครบตามจำนวน 300,000 กิโลกรัม และทำการเก็บตัวอย่างหมูต้องสงสัย ส่งตรวจวิเคราะห์ห้องปฏิบัติการ จำนวน 5 ชิ้น จำนวน 5 ตัวอย่าง